Il-Kummissjoni Interdjoċesana Ambjent tisħaq li qabel ngħidu li art reklamata se tintuża għal spazji miftuħa, l-ewwel għandna nieħdu ħsieb l-ispazji li diġà għandna Il-Kummissjoni Interdjoċesana Ambjent (KA) saħqet li ma tistax tifhem kif f’daqqa waħda qed jingħad li l-pajjiż qed jiffaċċja kriżi ta’ fejn għandu jintrema l-iskart tal-kostruzzjoni meta dan ilu ovvju għal min iħares fil-futur. Fid-dawl tal-kwistjoni dwar ir-reklamazzjoni tal-art, il-KA akkużat lill-awtoritajiet, għax fi kliemha, abdikaw mir-responsabbiltà tagħhom li jippjanaw fit-tul biex ma jtellfux l-hekk imsejjaħ ‘progress’ u minħabba f’hekkk ħallew lil setturi ekonomiċi jistagħnew kemm jifilħu biex id-dannu qed ibatih kulħadd. “Issa nippretendu li, bla ma noqogħdu naħsbuha darbtejn, neħilsu minnha billi nwaddbu kollox fil-baħar,” qalet il-KA iżda appellat biex almenu, jitqiesu dawn il-punti: Kien għalhekk li l-KA spjegat, kif l-ewwel pass għandu jkun li jitrażżan l-iskart tal-kostruzzjoni u niefqu nħarsu lejh bħala problema li llum jew għada jrid isolvi ħaddieħor. “Jeħtieġ jitħaddmu standards għal twaqqiegħ ikkontrollat bi skop ta’ separazzjoni u riċiklaġġ tal-materjali, u jitħaddmu prattiċi aktar sostenibbli ta’ xogħol li jnaqqsu l-ħela. Għandna fuq kollox nesploraw aktar il-potenzjal li hemm fl-iskart tal-kostruzzjoni u tal-iskavar bħala riżorsa!” insistiet il-KA. Filwaqt li rreferiet għal “proġetti ta’ bini mostruż” li qed ikunu approvati, appellat biex il-pajjiż nikun sensittiv għall-karba tal-parti l-kbira tal-Maltin li ma jifilħux jaraw lil pajjiż “jinqered.” “Il-KA tħoss li wasal iż-żmien li f’din il-kwistjoni wkoll, min hu responsabbli għandu jiddefendi, l-ewwel u qabel kollox, l-interessi ta’ kull Malti, billi jfassal pjani fit-tul u politika li verament joffru qafas ta’ sostenibbiltà li permezz tagħhom igawdu mhux il-ġenerazzjonjiet preżenti biss, iżda anke dawk tal-ġejjieni,” saħqet il-Kummissjoni.